শিক্ষা ব্যবস্থার বেহাল নজির চন্দ্রকোনায়

চন্দ্রকোনা : শিক্ষা ব্যবস্থার বেহাল ছবি! ঘণ্টা বাজানো থেকে শুরু করে মিড ডে মিল, ছাত্রদের পড়াশোনা, অফিসের মিটিং সবকিছুই করতে হচ্ছে একজন মাত্র শিক্ষককে। এমনই ছবি পশ্চিম মেদিনীপুর জেলার চন্দ্রকোনা ১ (Chandrakona 1) নম্বর ব্লকের হালদারবেড় প্রাথমিক বিদ্যালয়ের।

বর্তমানে একজন মাত্র শিক্ষক অমিত ভট্টাচার্য, তিনি একাই সমস্ত কিছু সামলাচ্ছেন। এর ফলে স্কুলের সবরকম কাজ ঠিক মতো হচ্ছেনা বলে তাঁর দাবি। একজন শিক্ষক হওয়ার কারণে চলতি বছরে নতুন ছাত্র-ছাত্রী ভর্তী করেনি তাঁদের অবিভাবকেরা বলে দাবি স্কুল শিক্ষকের ।

আরও পড়ুন: ৮ সদস্যের বিশেষজ্ঞ কমিটি গড়ল উচ্চশিক্ষা দফতর

জানা গেছে, মাস কয়েক আগে একজন শিক্ষক অন্যত্র চলে যাওয়ার কারণেই অমিতবাবু একাই প্রত্যেকদিন ২৩ জন স্কুল ছাত্রকে সামলে চলেছেন।

স্কুলের এমন পরিস্থিতিতে এলাকাবাসী থেকে স্কুলের বর্তমান শিক্ষক সকলেই বলছেন দ্রুত আর একজন শিক্ষক নিয়োগ করা হোক এই স্কুলে। এ বিষয়ে চন্দ্রকোনা ১ নম্বর ব্লকের স্কুল পরিদর্শক কৌশিক ঘোষ বলেন দ্রুত যাতে ওই স্কুলে একজন শিক্ষক নিয়োগ করা হয় সেই বিষয়টি গুরুত্ব সহকারে দেখা হচ্ছে। এখন দেখা কবে বিদ্যালয় আরেকজন শিক্ষক পায় সেই দিকেই তাকিয়ে এলাকাবাসী থেকে শুরু করে স্কুলের ছাত্র-ছাত্রীরা।